钦定古今图书集成/明伦汇编/官常典/第779卷 > 封琳
## 钦定古今图书集成/明伦汇编/官常典/第779卷 > 封琳

按《魏书封懿传》：“懿子元之，元之弟子磨奴既以鉴子
回为后，请于显祖，赠鉴宁远将军、沧水太守。鉴长子
琳，字彦宝，显祖末，本州表贡，拜中书博士。高祖初，大
军南讨，琳参镇南军事。后为河南七州大使，还拜中
书侍郎，与侍中南平王冯诞等议定律令，赐布帛六
百疋，粟六百石，马牛各一。迁太尉长史，转司宗下大”
夫，有长者之称。行东兖州事。及改定百官，除司空长
史。出为立忠将军、南青州刺史、兼散骑常侍、持节、西
道大使。还为长兼太中大夫，转广平内史，又为光禄
大夫。世宗末，除后将军、夏州刺史，征为安东将军、光
禄大夫。神龟二年卒。赠使持节、抚军将军、相州刺史。
子元称。